మరోసారి బ్యాంకుల ఏకీకరణ!
- అవకాశమున్న అన్ని బ్యాంకుల విలీనానికి స్కెచ్‌
- ఏడాది చివరి నాటికి మరో పెద్ద బ్యాంకు ఏర్పాటు !
- పచ్చజెండా ఊపేందుకు సిద్ధమవుతున్న సర్కారు
న్యూఢిల్లీ: ప్రభుత్వ రంగ బ్యాంకుల ఏకీకరణ విషయంలో రానున్న రోజుల్లో సర్కారు మరింత దూకుడుగా వ్యవహరించాలని నిర్ణయించినట్టు తెలుస్తోంది. అనుబంధ బ్యాంకులను 'భారతీయ స్టేట్‌ బ్యాంకు'లో (ఎస్‌బీఐలో) విలీనం చేసి ఎస్‌బీఐని ప్రపంచ స్థాయి బ్యాంకుగా నిలబెట్టే విషయంలో విజయం సాధించిన సర్కారు అదే జోష్‌ను కొనసాగించేలా ముందుకు సాగనుంది. దేశంలోని బ్యాంకులన్నింటిని సమీప దిగ్గజ బ్యాంకుల్లో ఏకీకరణ చేసి.. కేవలం 4-5 ప్రపంచ స్థాయి బ్యాంకులు మాత్రమే అందుబాటులోకి తేవాలన్నది సర్కారు ఆలోచన. ఇందులో భాగంగానే ఈ ఏడాది ముగింపు నాటికి ఇంకొన్ని ప్రభుత్వ రంగ బ్యాంకుల విలీనం జరిపి మరో దిగ్గజ బ్యాంకు ఏర్పాటు చేసే ప్రతిపాదనకు కూడా సర్కారు పచ్చజెండా ఉపనున్నట్టుగా సమాచారం. ఆయా బ్యాంకుల నిరర్థక ఆస్తులు కొంత మేర దిగివస్తే ఈ ఏడాది ముగింపు నాటికి బ్యాంకింగ్‌ రంగంలో మరో భారీ విలీనం చోటు చేసుకోనున్నట్టుగా ఆర్థిక శాఖ ఉన్నతాధికారి ఒకరు తెలిపారు. డిసెంబరు ముగింపు నాటికి ప్రభుత్వ రంగ బ్యాంకుల ఒత్తిడిలోని ఆస్తుల విలువ రూ.లక్ష కోట్ల మేర పెరిగి దాదాపు రూ.6.06 కోట్లకు చేరువయ్యాయి. ఇందులో అత్యధికంగా విద్యుత్తు, ఉక్కు, రహదారి నిర్మాణం, టెక్స్‌టైల్స్‌ రంగాల్లోనే ఎన్‌పీఏలు అధికంగా నమోదు అయ్యాయి. బ్యాంకుల ఏకీకరణకు గాను ఉద్యోగులు, వాటాదారులు, అధికారులు తదితరుల ప్రయోజనాలను దృష్టిలో ఉంచుకోవాల్సి ఉంటుందని సదరు అధికారి తెలిపారు. అందరికీ ప్రయోజనకరంగా ఉండేలా ఏకీకరణ చేపట్టాల్సి ఉంటుందని వివరించారు. మరీ బలహీనంగా ఉన్న బ్యాంకులను మంచి బ్యాంకులతో విలీనం చేయడం సబబు కాదని ఆ అధికారి అభిప్రాయపడ్డారు. బ్యాంకుల ఏకీకరణకు గాను ప్రాంతీయ సమానత్వం, భౌగోళిక విస్తృతి, ఆర్థిక భారం, ఎలాంటి ఆటంకం లేకుండా బ్యాంకు ఉద్యోగుల బదలాయింపు లాంటి ప్రత్యేక అంశాలపై కూడా దృష్టి పెట్టాల్సి ఉంటుందని అన్నారు. బ్యాంక్‌ ఆఫ్‌ బరోడా వంటి పెద్ద బ్యాంకుల్లో ఇప్పుడిప్పుడే లాభాల్లోకి మరలుతున్న దక్షిణాదికి చెందిన ఇండియన్‌ ఓవర్‌సీస్‌ బ్యాంక్‌ను విలీనం చేయవచ్చని.. అలాగే సౌత్‌ ఇండియన్‌ బ్యాంకులో దేనా బ్యాంక్‌ విలీనం చేపట్టొచ్చని ఆ అధికారి వెల్లడించారు.
మీ స్నేహితులకు రికమెండ్ చెయ్యండి